Poul Nødgaard (DF), 1997-12-17:
I Dansk Folkeparti har vi selvfølgelig også kigget indgående på denne sag, og jeg skal ikke komme nogen til undsætning, men alligevel sige, at det, der i hvert fald samler Folketinget i denne sag, er, at alle er enige om - det går jeg ud fra som en given ting - at der skal laves en fuldstændig effektiv ligning ikke alene af personlige skatter, men også på hele selskabsområdet.
Det, sagen drejer sig om, så vidt vi kan se, er simpelt hen at overføre ansvaret fra kommunerne til staten, og så er det, uenigheden opstår.
Hvad ligger der i det at overføre ansvaret fra de kommunale myndigheder til staten?
Det kan der siges mangt og meget om, og jeg synes, skatteministeren kunne gøre Folketinget en stor tjeneste: Da minister jo betyder tjener, skulle der ikke være nogen problemer i, at ministeren skar ud i pap, hvad der i praksis sker, i det øjeblik Folketinget på fredag vedtager dette lovforslag, for det er det, vi er optaget af alle sammen.
Der må ske et eller andet i Skatteministeriet med at udmønte loven.
Og hvis det alene drejer sig om, at mindre kommuner, der ikke er i stand til at lave en effektiv ligning, enten skal samarbejde med andre kommuner eller helt lade Told og Skat overtage opgaven, plus eventuelt at udtage 30-40-50 af de største selskaber i Danmark, så er der vel ikke de store problemer i dette her.
Jeg har selvfølgelig undersøgt denne sag.
Jeg er også kommunalpolitiker, og jeg følger også med, når vi laver de årlige ligningsplaner, måltal, og hvad det hedder alt sammen.
Nu falder jeg ikke helt på halen for måltallene, for tal er jo én ting.
Noget andet er, at man også skal lave en retfærdig ligning, og man skal ikke bare forhøje for at opnå et eller andet på en målskala.
Man skal kun forhøje, hvis der er en begrundet formodning om, at den forhøjelse, man vil foretage, er ret og rimelig.
Kommer det ind under reglerne for virksomhedsoverdragelse?
Det synes jeg nok var utrolig interessant at få lidt at vide om. Jeg vil også gerne stille ministeren et spørgsmål med hensyn til økonomien i dette her.
I det øjeblik en kommune indgår en aftale med staten - og dermed vel underforstået med Told og Skat i regionen - om at udføre opgaven, hvordan skruer man så sådan en kontrakt sammen?
Siger man, at der skal være så og så mange medarbejdere og lokaler og alt det dér?
Det synes jeg også er en lille praktisk ting, det kunne være rart at få med.
Jeg har også lavet en lidt dybere undersøgelse af dette
her til i dag, og jeg vil slutte med at sige, at når man rent fysisk flytter selskabsligningen fra kommunen til staten, skal man gøre sig én ting meget klart, og det er, at mange af aktionærerne jo bor i kommunen, og i det øjeblik ligningen af et selskab flyttes til regionen, så bliver det altså noget vanskeligere at lave en form for - kald det, hvad man vil - krydsrevision eller lignende
Det er sådanne helt specifikke, jordnære ting, jeg synes
der er brug for at få sat på plads af skatteministeren eller eventuelt finansministeren.
Det er fremgået af debatten i dag, at det tilsyneladende er hans værk, dette her, og hvis det er hans værk, må han vel også på et tidspunkt vise, hvorfor han vil have dette værk gennemført.
Denne sag har skabt betydelig uro ude i kommunerne, specielt i de kommuner, der laver et meget stort stykke arbejde.
Jeg går ud fra, at skatteministeren har gjort sig den ulejlighed at se de ligningsplaner, man laver.
Det er virkelig gennemført arbejde, når vi får dem til godkendelse i byrådet.
Det er et kæmpe stykke arbejde, der laves, og man føler sig utrolig trådt på, tror jeg, og måske med urette.
Derfor er det utrolig vigtigt, at ministeren kan få denne sag sat på plads, hvis det kun er bagateller, vi taler om, og det ikke er den store revolution med hensyn til selskabsligningen.
Så lad os håbe på, at der kommer et par bevingede ord fra ministeren her i debatten.